మల్లమ్మ పేరంటాలు

మల్లమ్మ పేరంటాలు తిరుపతి జిల్లా, వెంకటగిరి సమీపంలో జరిగే ఉత్సవాలు.

పూర్వం నెల్లూరుజిల్లోని వెంకటగిరి జమీందారీకి ముఖ్యపట్టణం వెంకటగిరి. ఇప్పుడు ఈ ఊరు వెంకటగిరి టౌన్ పేరుతో పిలవబడుతోంది. వెంకటగిరి జరీచీరలు నాణ్యతలోనూ, నాజూకులోను అంతర్జాతీయంగా ప్రసిద్ధిచెందాయి. జమీందారులు జరీ చేనేతపనివారిని బాగా ప్రోత్సహించారు. వెంకటగిరిలో, ఆ పరిసరాల్లోని బంగారుపేట, మల్లాలపేట తదితర గ్రామాల్లో పద్మసాలెలు, కర్ణసాలెలు, కొందరు బలిజ కుటుంబాలవారు రాజకుటుంబాలకోసం సుకుమారమయిన బట్టలు, చీరలు నేసేవారు. 
కాసావారు కర్ణసాలెలు ధనవంతులు, అన్నదానానికి ప్రసిద్ధి. కాసా గురవయ్య, మంగమ్మ దంపతులకు మల్లమ్మ ఐదవ సంతానం. ఆమెకు ఇద్దరు సోదరులు, ముగ్గురు అక్కలు, అంత పెద్ద సంసారంలో మల్లమ్మ అల్లారుముద్దుగా పెరిగింది. ఆమెను వెంకటగిరి కాసావీధిలో కాపురం ఉన్న రంగయ్యసెట్టికి ఇచ్చి చేశారు. మల్లమ్మ దంపతులు నిరతాన్నదానం చేస్తూ కీర్తి గడించారు. కానీ కాలక్రమంలో సిరిసంపదలు కరిగిపోయాయి. రుణాలు చేసి అన్నదానం చేశారు. ఆస్తులు అమ్మి ఋణవిముక్తులయి, మగ్గం నేసి జీవించారు. ఇంతలో రంగయ్యకు క్షయవ్యాధి వచ్చింది, మల్లమ్మ కంచాలు, మంచాలు అమ్మి మగడికి వైద్యం చేయించినా ఫలితం లేకపోయింది. మల్లమ్మ తల్లితండ్రులు మరణించారు, చివరకు అన్నదమ్ముల వద్దకు భర్తను వెంటపెట్టుకొని వెళ్ళింది. వాళ్ళు ఆమెను ఆదరించినా, భర్త రంగయ్యను చులకనగా చూశారు. అభిమానవతి మల్లమ్మ భర్తను తీసుకొని అత్తగారి ఇంటికి మల్లాలపేటకు వెళ్ళింది. అక్కడా ఆదరణ కరువయింది. భర్త చివరికోరికగా, మాసం కూర తినిపించమని కోరాడు, తాళి అమ్మి భర్త చివరికోరిక తీర్చింది మల్లమ్మ.
రంగయ్య చనిపోయాడు, అప్పటికే సహగమన నిషేధచట్టం వచ్చింది, వెంకటగిరి జమీందారు అనుమతితో ఆమె వెంకటగిరి కైవల్య నది ఒద్దున సహగమనం చేసింది. చితిమీద మండుతూ తనను పేరుపెట్టి పిలిచిన వారికి ఏడుసార్లు సమధానం చెప్పింది. మల్లమ్మ సహగమనం చేసిన చోట భక్తులు మల్లమ్మకు గుడికట్టి ఆరాధిస్తున్నారు. 
మల్లమ్మ పేరంటాలు అయిన 25 సంవత్సరాల తర్వాత, మలావతు వెంకటపతిదాసు "పతివ్రత మల్లమ్మదేవి చరిత్రము" పేర ఒక జంగం కథ రాశాడు. ఈ జంగం కథ ప్రకారం ఆమె 1840-1847 నడుమ 'సతి' అయినట్లు తెలుస్తోంది. 

 మూలాలు  
 మలావతు వెంకటపతిదాసు "పతివ్రత మల్లమ్మదేవి చరిత్రము"(జగంకథ), శ్రీ సాయి భగవాన్ ప్రెస్, వెంకటగిరి టౌన్.
 డాక్టర్ కాళిదాసు పురుషోత్తం, వెంకటగిరి సంస్థాన చరిత్ర, సాహిత్య, ఎమెస్కో ప్రచురణ, 2018.